16.6.2023.
LV
Eiropas Savienības Oficiālais Vēstnesis
C 214/31 Trešdiena, 2023. gada 18. janvāris
10. uzsver — lai panāktu ģeopolitisko pārdefinēšanu, kas ir vajadzīga, lai tā varētu reaģēt uz pašreizējiem izaicinājumiem, ES KĀDP būtu jāveido, pamatojoties uz šādām četrām darbībām:
— pielāgot ES institucionālo un lēmumu pieņemšanas kārtību un radīt politisko gribu un vienotību ārpolitikā un drošības politikā, pieņemot kvalificēta vairākuma balsošanu, lai padarītu iespējamu agrīnu un preventīvu rīcību un ātru reaģēšanu,
— nodrošināt stratēģiskās autonomijas un solidaritātes darbībspēju, vienlaikus stiprinot tās pieeju multilaterālismam un aliansēm, samazinot stratēģisko atkarību no nedemokrātiskiem režīmiem un uzlabojot Savienības noturību,
— vadīt multilaterālisma stiprināšanu, stiprināt un konsolidēt alianses un partnerības un veidot jaunas stratēģiskas partnerības labākai pasaulei ar līdzīgi domājošiem demokrātiskiem partneriem, vienlaikus mazinot autoritāro un totalitāro režīmu pašpārliecinātību,
— uzlabot parlamentāro diplomātiju kā preventīvu un efektīvu ārpolitikas instrumentu;
11. uzsver, ka ES cilvēktiesību ārpolitikas vērienīgā apņemšanās un retorika liek ES būt konsekventai un rādīt piemēru; tādēļ pauž nožēlu par to, ka praksē ES joprojām nerīkojas konsekventi attiecībā uz salīdzināmām cilvēktiesību situācijām visā pasaulē; pauž nožēlu arī par cilvēktiesību un tiesiskuma situācijas pasliktināšanos vairākās dalībvalstīs, kas mazina ES uzticamību; aicina ES un tās dalībvalstis rādīt piemēru un stingri ievērot cilvēktiesības;
12. uzsver, ka ES būtu jāsaglabā apņēmība attiecībā uz ieroču kontroli un gatavība ievērot daudzpusējus nolīgumus atbruņošanās un ieroču neizplatīšanas jomā;
ES institucionālās un lēmumu pieņemšanas kārtības stiprināšana ārpolitikā un drošības politikā
13. atzinīgi vērtē ES ievērojamo vienotību un apņēmību ātri un enerģiski reaģēt uz Krievijas agresijas karu pret Ukrainu; mudina dalībvalstis saglabāt un vajadzības gadījumā palielināt šo augsto un saskaņoto Ukrainai un tās iedzīvotājiem sniegtā atbalsta līmeni, pilnībā ievērojot Ukrainas mainīgās vajadzības un ES apņemšanos atbalstīt Ukrainas neatkarību, suverenitāti un teritoriālo integritāti; prasa būt tikpat vienotiem, saskaroties ar uzbrukumiem mūsu demokrātijai vai kopīgām vērtībām nākotnē;
14. mudina dalībvalstis saglabāt vienotību un apņēmību un balstīties uz šo vēl nepieredzēto sadarbības līmeni; uzsver, cik liela nozīme ir vienotībai un atbilstībai Savienības izveides pamatā esošajām vērtībām un principiem un ka ir svarīgi saglabāt šo vienotību un arī turpmāk stiprināt ES un tās dalībvalstu stratēģisko suverenitāti, drošību un noturību, efektīvāk pieņemot lēmumus KĀDP jomā, ko varētu panākt:
a) pēc iespējas ātrāk pārejot uz kvalificēta vairākuma balsošanu par lēmumiem visās KĀDP jomās, gada laikā sākot ar prioritārām jomām, piemēram, ES globālo cilvēktiesību sankciju režīmu (ES Magņitska likums) un citām ārpolitikas jomām, izmantojot Līgumos paredzētās pārejas klauzulas, tomēr tās nepiemērojot militāro misiju vai operāciju ar izpildpilnvarām izveidei saskaņā ar KDAP, attiecībā uz ko joprojām ir vajadzīga vienprātība;
b) sasaucot Konventu un tādējādi iedarbinot Līgumu pārskatīšanas procedūru, kas paredzēta LES 48. pantā, lai cita starpā paredzētu Līgumos kvalificēta vairākuma balsošanu par visiem jautājumiem, kas saistīti ar ES KĀDP;
c) cenšoties izveidot patiesu militāro un aizsardzības savienību, kas ir sadarbspējīga un papildina NATO aliansi un kas vajadzības gadījumā var rīkoties neatkarīgi;
d) veicinot konstruktīvas atturēšanās izmantošanu saskaņā ar LES 31. panta 1. punktu, kamēr nav pilnībā piemērota kvalificēta vairākuma balsošana attiecībā uz lēmumiem, kas neietekmē militārus vai aizsardzības aspektus;